Noihin aikoihin neljännesruhtinas Herodes kuuli Jeesuksesta.
Hän sanoi hovimiehilleen: "Se on Johannes Kastaja.
Hän on herännyt kuolleista, siksi hänessä vaikuttavat nuo voimat."
Herodes näet oli pidättänyt Johanneksen, -
pannut hänet kahleisiin ja heittänyt vankilaan.
Tämän hän oli tehnyt veljensä Filippoksen vaimon Herodiaan tähden,
sillä Johannes oli sanonut hänelle: -
"Sinun ei ole lupa elää hänen kanssaan."
Herodes olisi halunnut surmata Johanneksen mutta pelkäsi kansaa, -
joka piti Johannesta profeettana.
Sitten Herodes vietti syntymäpäiviään ja Herodiaan tytär tanssi vieraille.
Tyttö miellytti Herodesta niin, -
että tämä valalla vannoen lupasi antaa hänelle mitä hän vain pyytäisi.
Äitinsä yllytyksestä tyttö sanoi:
"Anna minulle nyt heti vadilla Johannes Kastajan pää."
Kuningas tuli pahoille mielin mutta koska hän oli vieraittensa kuullen -
vannonut valan, hän käski täyttää pyynnön.
Hän lähetti vankilaan sanan ja käski mestata Johanneksen.
Tämän pää tuotiin vadilla ja annettiin tytölle, ja tyttö vei sen äidilleen.
Johanneksen opetuslapset tulivat sitten hakemaan ruumiin -
ja hautasivat sen.
Sen jälkeen he menivät kertomaan Jeesukselle, mitä oli tapahtunut.
Kuultuaan tästä Jeesus lähti veneellä autiolle seudulle yksinäisyyteen.
Mutta tieto levisi, -
ja kaupungeista lähti paljon väkeä maitse hänen peräänsä.
Kun hän veneestä noustessaan näki kaikki nämä ihmiset, -
hänen tuli heitä sääli ja hän paransi kaikki sairaat.
Illan suussa opetuslapset menivät hänen luokseen ja sanoivat:
"Tämä on asumatonta seutua, ja päivä on jo pitkällä.
Lähetä ihmiset pois, että he menisivät kyliin ostamaan itselleen ruokaa."
Mutta Jeesus sanoi: "Ei heidän tarvitse mihinkään mennä.
Antakaa te heille syötävää."
"Ei meillä ole mukana muuta kuin viisi leipää ja kaksi kalaa", -
he vastasivat. "Tuokaa ne tänne minulle", sanoi Jeesus.
Hän käski väkijoukon asettua nurmelle.
Sitten hän otti ne viisi leipää ja kaksi kalaa, -
katsoi ylös taivaaseen ja lausui kiitoksen.
Hän mursi leivät ja antoi palat opetuslapsille, -
ja opetuslapset jakoivat ne väelle.
Kaikki söivät kyllikseen, ja tähteeksi jääneitä paloja -
kerättiin kaksitoista täyttä korillista.
Syömässä oli noin viisituhatta miestä ja lisäksi naisia ja lapsia.